Gandia prepara la campanya de sensibilització sobre la igualtat 'Arribarà el dia' de cara al 8M
25 febrer 2021

## Gandia prepara la campanya de sensibilització sobre la igualtat 'Arribarà el dia' de cara al 8M25 febrer 2021Última actualització: 14 juliol 2025

![](../gestion/img/972419e6d339fc3de9341f3349a99613d77fe53c84356d2ede98ff7082a56028.jpg)  
  

La igualtat efectiva entre homes i dones continua sent un repte hui dia. En moltes ocasions, el futur o l'èxit d'una dona es troba condicionat des de la seua infància, on se li assignen uns rols de gènere que causen unes expectatives errònies i que generen discriminació. Així, algunes qüestions com l'aparença física, els estereotips de gènere o la maternitat, segueixen generant debats al voltant de les dones i el que s'espera d'elles.

En aquest sentit, el 8M, Dia Internacional de la Dona, planteja moltes d'aquestes i d'altres qüestions amb l'objectiu de sensibilitzar a les societats modernes i reclamar la necessària igualtat. No obstant això, aquest any no seran possibles les manifestacions públiques a causa de la crisi sanitària provocada per la COVID-19, el que no vol dir, doncs, que aquest any siga menys reivindicatiu.

Per això, l'**àrea d'Igualtat i Polítiques Inclusives** de l'Ajuntament de Gandia, encapçalada per la **regidora delegada Juana Navarro**, ha preparat tota una sèrie d'accions de sensibilització ciutadana, entre les quals es troba la campanya 'Arribarà el dia', una aposta clara per l'empoderament femení i un crit per un futur on no càpiga cap desigualtat entre dones i homes que consisteix en la "_creació de grans cartells que es podran trobar als MUPIS distribuïts pels barris de la ciutat, als quals es poden trobar frases que pretenen fer visibles la discriminació, les violències i desigualtats que cada dia pateixen les dones en tot el món_", ha explicat Navarro.

Així, la regidora d'Igualtat ha destacat que la conscienciació i la sensibilització sobre la igualtat no admet restriccions: "_És important, no té restriccions. Ha d'arribar a tot el món. Hi ha coses que es fan de forma automàtica que no són normals i que ofenen, i cal conscienciar per a canviar-les. Hi han pautes que encara s'han de canviar. A vegades ho fem inconscientment, però cal demostrar a la gent que hi ha postures, actituds i missatges que es transmeten i que continuen demostrant que hi ha una gran desigualtat entre l'home i la dona_".

Aquesta campanya també es podrà seguir a través de les xarxes socials i als mitjans de comunicació. A més, hi ha afegit Navarro, "_aquests cartells aniran acompanyants d'un codi QR on apareixeran diverses falques de ràdio on expliquen cadascuna de les frases escollides per a la campanya ciutadana del 8 de març_".

[Twittear](https://twitter.com/share)